Yaime Pérez
Yaime Pérez Tellez (sündinud 29. mail 1991 Santiago de Cubas) on Kuuba kettaheitja, maailmameister. 2019. aasta maailmameistrivõistlustel Dohas heitis ta finaalis 69.17 ning tuli kaasmaalase Denia Caballero ees maailmameistriks. Olümpiamängudel Tokyos sai ta tulemusega 65.72 Valarie Allmani ja Kristin Pudenzi järel pronksmedali. 2022. aasta maailmameistrivõistlustel Eugene'is sai Pérez finaalis 7. koha. Võistluste järel ei naasnud ta koos koondisega kodumaale Kuubasse ning emigreerus Ameerika Ühendriikidesse. 2024. aastal heitis Pérez Ramonas Põhja-Ameerika rekordi 73.09, millega ta tõusis kõigi aegade edetabelis üheksandale kohale. See oli naiste kettaheites parim tulemus pärast 1989. aastat. Kaugemale olid suutnud heita vaid idabloki riikide esindajad 1980. aastatel.